《皇太子释奠诗》
南北朝·何胤

灵象既分，神皇握枢。其降曰命，有书有图。化彰礼乐，教光典谟。

五经夤序，七纬重敷。

保氏述艺，乐正奠师。良玉缘琢，务德由咨。雅沿俗化，风移运迟。

道不云远，否终则夷。

下武增辉，烝哉体圣。三极彝伦，九服骘政。文以止戈，学以流镜。

国崇上庠，人思下竞。

昭昭储后，悊秀克明。徽若稽古，体睿申情。往行内洁，前言外清。

纡光隆业，让龈胶庭。

敷奥折文，悦书敦史。六诗开滞，三易机理。光耀程辉，华翻丽起。

尊圣明贤，释兹敬礼。

仪形初盥，容祗荐陈。罍鬯清飨，俎实芳礼。登歌奏阕，有司告神。

以介景福，庆无不臻。

祝史赞撤，敛圭轩燕。笙镛列阶，展声宿县。舞节金石，歌依越练。

交袖折羽，流龠清殿。

傧仪接贽，相诏初筵。峨峨台弁，灼灼藩蝉。时英整笏，胄子端篇。

大观在上，于斯盛焉。

云行雨施，品物甄流。敷荣散春，兰芬曜秋。道洽虽均，蒙固难周。

进垂智效，退惭山丘。

作者简介：（446—531）南朝梁庐江灊人，字子季。何点弟。好学，师事刘，受《易》、《礼记》、《毛诗》，又入钟山定林寺听内典，通佛学。起家齐秘书郎，迁太子舍人，出为建安太守，为政有恩信，每伏腊放囚还家，依期而返。后上表辞职。入梁，屡征不受。隐居秦望山。注《周易》、《毛诗总集》、《礼记隐义》等。